ವೀಟೆಕರ್'ಸ್ ಇರ್ಬಾಯೆಕ್ಕಲೆ

ಇರ್ಬಾಯೆಕ್ಕಲೆ (ಇರ್ಬಾಯಿದೆಕ್ಕಲೆ) ಉಚ್ಚುದ ಒಂಜಿ ಜಾತಿ. ನಮ ದೇಸೊಡು ಮೂಜಿ ಬಗೆತ್ತ ಇರ್ಬಾಯೆಕ್ಕಲೆ ಉಚ್ಚುಲು ತೂವರ ತಿಕ್ಕುವ. ಮೂಜಿ ಉಚ್ಚುಲೆನ ದೈಹಿಕ ಲಕ್ಷಣೊಲು ತೂವರ ಒಂಜೇ ರೀತಿ ಇಪ್ಪುನೆಡ್ದಾವರ ಈ ಮೂಜಿ ಉಚ್ಚುಲೆಗ್‌ಲಾ ಇರ್ಬಾಯಿದೆಕ್ಕಲೆ ಪ್ಂಡ್‌ದೇ ಪುದರ್. ನೆಕುಲು ಇಸದಾಂತಿನ ಉಚ್ಚುಲು. ಉಂದೆತ ಬೀಲದ ಕೊಡಿ, ಮಂಡೆದ ಲೆಕ ತೋಜುಂಡು ಅಂಚಾದ್ ಈ ಉಚ್ಚುಲೆಗು ಇರ್ಬಾಯೆಕ್ಕಲೆ ಅತ್‌ಡ ಇರ್ಬಾಯಿದೆಕ್ಕಲೆ ಪಂದ್ ಲೆಪ್ಪುವೆರ್.

 ಇರ್ಬಾಯೆಕ್ಕಲೆ ಉಚ್ಚುಲು 
 ವೀಟೆಕರ್'ಸ್ ಇರ್ಬಾಯೆಕ್ಕಲೆ
 ಕೆಂಪು ಇರ್ಬಾಯೆಕ್ಕಲೆ
 ಸಾಮಾನ್ಯ ಪೊಯ್ಯೆದ ಇರ್ಬಾಯೆಕ್ಕಲೆ

 ಬೇತೆ ಬಾಸೆಲೆಡ್ ಪುದರ್ 
 ಕನ್ನಡ- ವೀಟೆಕರ್'ಸ್ ಇರ್ತಲೆ ಹಾವು
 ಇಂಗ್ಲಿಷ್- Whitaker's sand boa ಅತ್ಂಡ Whitaker's boa
 ಹಿಂದಿ- ದೋ ಮುಅ

 ತೂವರ 
Boidae ಕುಟುಮೊದ Eryx ಕುಲೊಕ್ಕು ಸೇರ್ದಿನ ಈ ಉಚ್ಚುದ ಪ್ರಾಣಿಶಾಸ್ತ್ರೀಯ ಪುದರ್ ಎರಿಕ್ಸ್ ವೀಟೆಕರಿ (Eryx whitakeri). ಈ ಉಚ್ಚುನು ಸುರುತ ಸರ್ತಿ ಗುರ್ತ ಪತ್‌ದ್ ಲೋಕೊರ್ಮೆ ಗುರ್ತ ಮಲ್ತಿನಾರ್ ಅಮೇರಿಕಾದ ಉರಗ ತಜ್ಞೆರಾಯಿನ ರೋಮುಲಸ್ ವಿಟೇಕರ್ ಪನ್ಪಿನರ್. ಅಂಚಾದ್ ಈ ಉಚ್ಚುಗು ಆರೆನ ಪುದರ್ ದೀತೆರ್.

ವೀಟೆಕರ್'ಸ್ ಇರ್ಬಾಯೆಕ್ಕಲೆದ ಮೈ ಪೆರ್ಮರಿದ ಲೆಕ ಸಾಧಾರಣವಾಯಿನ ಉದ್ದ, ದಪ್ಪ ಇಪ್ಪುಂಡು. ಮಂಡೆ ಕಂಟೆಲ್ಡ್‍ದ್ ಒಂತೆ ಮಲ್ಲ, ತ್ರಿಕೋನಾಕಾರೊಡು ಇಪ್ಪುಂಡು. ಕಿನ್ಯ ಕಣ್ಣ್, ವರಕ್ ತೂನಗ ಮಂಡೆ ಬುಕ್ಕ ಬೀಲದ ಕೊಡಿ ಒಂಜೇ ರೀತಿ ಇಪ್ಪುಂಡು. ಈ ಉಚ್ಚುದ ಮೈ ಕೆಂಪು ಕಂದ್, ಕಡು ಕಂದ್ ಬಣ್ಣೊಡು ಇಪ್ಪುಂಡು. ಸರೀರೊದ ಅಡಿಬಾಗ ಬೊಲ್ದು ಇಪ್ಪುಂಡು. ಕೆಲವು ಸರ್ತಿ ಪಗೆನ ಪ್ರಾಣಿಲು ಉಂದೆತ ಬೀಲೊನು ತೂದು ತುಚ್ಚುವ. ಅಂಚಾದ್ ಉಚ್ಚುದ ಬೀಲದ ಕೊಡೀಕ್ ಗಾಯ ಆಪುನ ಸಾಮಾನ್ಯ. ಈ ಉಚ್ಚು ನೀರ್‌ಡ್ ಮೀಂದುಂಡು ಪನ್ಪೆರ್. ಅಂಚನೆ ಮರ ಮಿತ್ತರುನಲಾ ಉಂಡು. ಸಾಧಾರಣವಾದ್ ಬುಳೆದಿನ ಆಣ್ ಉಚ್ಚು ಅಂದಾಜಿ ೭೫-೮೦ ಸೆಮೀ. ಉದ್ದ ಇಪ್ಪುಂಡು. ಪೊಣ್ಣು ಉಚ್ಚು ಆಣ್ ಉಚ್ಚುಡ್ದು ಒಂತೆ ಮಲ್ಲ ಇಪ್ಪುಂಡು.

 ಸ್ವಭಾವ 
ತನ್ನ ಗೂಡು (ಪಜ್ಜಿ, ಮೆತ್ತೆನ ಮಣ್ಣ್‌ಡ್ ಮಲ್ತಿನ ಮಾಟೆ)ನ್ ತಾನೆ ಕಟ್ಟೊಂಬುನ ವೀಟೆಕರ್'ಸ್ ಇರ್ಬಾಯೆಕ್ಕಲೆ, ಇಸದಾಂತಿನ ಉಚ್ಚು, ಸೋಮಾರಿ ಸ್ವಭಾವದ ಈ ಉಚ್ಚು ಬಯ್ಯ ಆನಗ ಪಿದಯಿ ಮಾಟೆಡ್‍ದ್ ಪಿದಾಯಿ ಬರ್ಪ. ಕತ್ತಲೆಡ್ ಎಚ್ಚ ಚಟುವಟಿಕೆಡ್ ಇಪ್ಪುವ. ಪಗೆನ ಪ್ರಾಣಿ ತೊಂದರೆ ಕೊರಿಂಡ ಪೋಡಿಗೆಡ್ ಮೈನ್ ಮುದ್ದೆ ಮಲ್ತ್‌ದ್ ಮಂಡೆನ್ ಪಿರಪಿರ ದೆಪ್ಪುವ. ಕುಡಲಾ ತೊಂದರೆ ಕೊರಿಂಡ ತುಚ್ಚುವ.

 ಜಾಗೆ 
ಸಾಮಾನ್ಯವಾದ್ ತಂಪು ಜಾಗೆಡ್, ಕಂಡದ ಕೈತಲ್, ಬಲ್ಲೆದ ಕೈತಲ್, ವಾಸ ಮಲ್ಪುಂಡು. ವಿಸೇಸವಾದ್ ಎಲಿತ್ತ ಮಾಟೆ ಒಲ್ಪ ಜಾಸ್ತಿ ಇಪ್ಪುಂಡಾ ಅಲ್ಪ ಈ ಉಚ್ಚು ಎಚ್ಚ ವಾಸ ಮಲ್ಪುಂಡು.

 ತೆನಸ್ 
ಎಲಿ, ಕೋರಿದ ಕಿನ್ನಿ, ಪಕ್ಕಿದ ಕಿನ್ನಿಲು ಈ ಉಚ್ಚುದ ಆಹಾರ. ಬೋಂಟೆ ಎಚ್ಚ ತಿಕ್ಕುನಲ್ಪ ಕಾತ್ ಕುಲ್ಲುದು, ಬೋಂಟೆದ ಉಸುಲುಕಟ್ಟಾದ್ ತಿನ್ಪುಂಡು.

 ಸಂತಾನಾಭಿವೃದ್ಧಿ 
ದಶಂಬರ್ಡ್‍ದ್ ಎಪ್ರಿಲ್ ಮುಟ್ಟ ಈ ಉಚ್ಚುದ ಸಂತಾನ ಅಭಿವೃದ್ಧಿ ಮಲ್ಪುನ ಪೊರ್ತು. ಪೊಣ್ಣು ಉಚ್ಚು ಕಿನ್ನಿ ದೀಪುಂಡು.

 ಮುಲ್ಪ ಮಾತ ಉಂಡು 
ಕೇರಳ, ಕರ್ನಾಟಕ ಮಹಾರಾಷ್ಟ್ರ, ಗೋವಾ ಮುಲ್ಪದ ಕರಾವಳಿ ಪ್ರದೇಸೊಲೆಡ್ ಸಾಮಾನ್ಯವಾದ್ ಈ ಉಚ್ಚು ತೂವರ ತಿಕ್ಕುಂಡು.

 ನಂಬೊಲಿಕೆ 
ಈ ಉಚ್ಚು ತನ್ನ ರಡ್ ಮಂಡೆ ಪಾಡ್‌ದ್ ಪೆತ್ತಲೆನ ಕೆರ್ಂದೆಲ್‌ಗ್ ಬಾಯಿ ಪಾಡ್‌ದ್ ಪೇರ್ ಬುಕ್ಕ ನೆತ್ತೆರ್ ಪರ್ಪುಂಡು ಪನ್ಪಿನ ಮೂಢನಂಬಿಕೆ ತುಳುನಾಡ್‌ಡ್ ಉಂಡು.

 ಉಂದೆನ್ಲಾ ಓದುಲೆ 
 ಕೆಂಪು ಇರ್ಬಾಯೆಕ್ಕಲೆ
 ಕುಮೆ ಮಣ್ಣ್
 ಪಲ್ಲಿಪುತ್ರೆ
 ತಾರಿಮಡಲೆ
 ಕಾಳಿಂಗ ಸರ್ಪೆ
 ಎಡ್ಡೆಂದಿನ
 ಕಂದೊಡಿ

 ಉಲ್ಲೇಕೊಲು 

ವರ್ಗೊ:ಉಚ್ಚುಲು
ವರ್ಗೊ:ಭಾರತೊದ ಉಚ್ಚುಲು